คลื่นไอซีที
โดย...น้องสวย
31 พ.ค. 2555

โดย...น้องสวย
...อดีตซีอีโอ กสทฯ จิรายุทธ รุ่งศรีทอง ได้รับทราบข้อกล่าวหาจากคณะอนุกรรมการ ป.ป.ช.ชุดตรวจสอบสัญญาทรู 3จี เรียบร้อยแล้ว ขอเวลา 15 วันพร้อมชี้แจงข้อมูลเต็มที่ เพื่อให้ ป.ป.ช.ชุดใหญ่เคาะผลตัดสินเสร็จทันเดือน ก.ค. หลังจากยืดเยื้อยาวนานนับปี
...ฟากอีกหน่วยงานที่กำลังตรวจสอบอย่างคณะอนุกรรมการของ กสทช.กำลังขับเคี่ยวกันน่าดู เพราะจู่ๆ ท่านประธาน ชัยฤกษ์ ดิษฐอำนาจ เกิดไม่ยอมรับผลการสรุปขึ้นมาซะเฉยๆ ก็เลยเป็นเรื่องขัดแย้งขึ้นมา ตามลุ้นตอนจบพร้อมกันวันที่ 31 พ.ค.นี้
...ข้ามไปดูความเคลื่อนไหวของดีแทค หลังจากที่ เพ็ตเตอร์ เฟอร์เบิร์ก กลับไปทำหน้าที่ซีเอฟโอ ส่งผลให้ตำแหน่งซีเอ็มโอว่างลง จึงเปิดรับทั้งคนในและคนนอกสามารถยื่นใบสมัครได้แล้วตั้งแต่วันนี้ จะได้มีแรงเตรียมพร้อมรับการประมูล 3จี ในครึ่งปีหลังนี้ที่จะเกิดขึ้นได้ทันท่วงที
...ส่วนทีโอทีไม่ยอมน้อยหน้า เปิดรับสมัครซีอีโอเช่นกัน เพื่อมาเป็นทัพหน้าผลักดันทีโอทีแนวใหม่ให้ไปได้ไกลกว่าเดิม แต่จะพิเศษตรงที่ต้องแบกรับความกดดันจากทางการเมืองได้ด้วย ใครคิดว่าไหวเชิญมาสัมผัสได้
...จะว่าไป พันเทพ จำรัสโรมรัน ประธานบอร์ดการันตีว่า จริงๆ แล้ว ทีโอที “มีของ” แต่เสียตรงที่จัดการไม่ดี ทำให้ของดีที่มีอยู่กลายเป็นไร้คุณค่า เพราะไม่รู้จักนำมาเชื่อมกันให้แข็งแกร่ง เลยจะขอปลุกใจให้องค์กรนี้กลับมายิ่งใหญ่เหมือนเดิมให้จงได้
...สมประสงค์ บุญยะชัย เผยเหตุผลว่าทำไมต้องประมูลทีวีดิจิตอล 3 ช่อง เนื่องมาจากยึดปรัชญาเก้าอี้ 3 ขาของจีน ที่หมายความว่า หากช่องแรกไม่ประสบความสำเร็จ ยังมีอีก 2 ช่องให้อุ่นใจ เพราะหากมีแค่ช่องเดียวก็เท่ากับหมดแล้วหมดเลย ปรัชญาขนาดนี้เห็นที นิว บิซิเนส ของอินทัช ครั้งนี้รุ่งโรจน์แน่นอน
...ผิดกับโครงการแท็บเล็ต ป.1 ที่รัฐบาลอุตส่าห์ใจชื้นว่าอย่างน้อย ตอนนี้มี 2,000 เครื่องส่งตรงจากจีนมาให้ยิ้มได้ แต่ก็ต้องเจอปัญหารุมเร้าสารพัด โดยเฉพาะสเปกเครื่องที่สวนทางกับทีโออาร์อย่างสิ้นเชิง ผิดฝาผิดตัวขนาดนี้ ไม่รู้ล็อต 4 แสนเครื่องจะได้ขึ้นสายพานผลิตมั้ย
...เพื่อให้สมกับเป็นยุคโซเชียลมีเดีย “คอฟฟี่ เวิลด์ เรสเตอรองต์” จัดโครงการ “Like &amp; Share for Kids” เพื่อหาทุนบริจาคให้แก่ “เด็กน้อยบ้านนานา” ศูนย์พักพิงเด็กโอกาสน้อยที่ จ.เชียงราย โดยจะมอบเงินสมทบจากทุกการคลิก “Like &amp; Share” ภาพโปสเตอร์โครงการฯ ผ่าน Facebook. com/Coffeeworldthailand จำนวนครั้งละ 3 บาท ตั้งแต่วันนี้เป็นต้นไป